CELEX: 32019R0820
Language: fi
Date: 2019-02-04 00:00:00
Title: Komission delegoitu asetus (EU) 2019/820, annettu 4 päivänä helmikuuta 2019, Euroopan parlamentin ja neuvoston asetuksen (EU) N:o 345/2013 täydentämisestä eurooppalaisiin riskipääomarahastoihin liittyvien eturistiriitojen osalta (ETA:n kannalta merkityksellinen teksti.)

22.5.2019   
               
               
                  FI
               
               
                  Euroopan unionin virallinen lehti
               
               
                  L 134/8
               
            
         KOMISSION DELEGOITU ASETUS (EU) 2019/820,
         annettu 4 päivänä helmikuuta 2019,
         Euroopan parlamentin ja neuvoston asetuksen (EU) N:o 345/2013 täydentämisestä eurooppalaisiin riskipääomarahastoihin liittyvien eturistiriitojen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisista riskipääomarahastoista 17 päivänä huhtikuuta 2013 annetun Euroopan parlamentin ja neuvoston asetuksen (EU) N:o 345/2013 (1) ja erityisesti sen 9 artiklan 5 kohdan,
         sekä katsoo seuraavaa:
         
                     (1)
                  
                  
                     Eurooppalaisissa riskipääomarahastoissa esiintyvien eturistiriitojen tehokkaan valvonnan ja hoitamisen varmistamiseksi on tärkeää määritellä tilanteet, joissa eturistiriitoja todennäköisesti aiheutuu.
                  
               
                     (2)
                  
                  
                     Vaatimukset täyttävien riskipääomarahastojen osalta eturistiriitojen tyypit eroavat toisistaan osallisina olevien henkilöiden tehtävien, etujen ja kannustimien mukaan. Tällaisten eturistiriitojen tunnistamisen helpottamiseksi on laadittava luettelo tilanteista, joiden katsotaan aiheuttavan eturistiriitoja. Tämän luettelon olisi oltava riittävän laaja, jotta se kattaisi kaikentyyppiset eturistiriidat, joita eurooppalaisissa riskipääomarahastoissa voi syntyä. Näin ollen eturistiriitojen tyyppeihin olisi kuuluttava tilanteita, joissa on mahdollisuus saada taloudellista etua tai välttää taloudellinen tappio tai joissa tarjotaan kannustimia siten, että suositaan tiettyjä etuja vaatimukset täyttävän riskipääomarahaston etujen tai niiden sijoittajien kustannuksella.
                  
               
                     (3)
                  
                  
                     Vaatimukset täyttävien riskipääomarahastojen hoitajien olisi hyväksyttävä menettelyjä ja toimenpiteitä, joilla varmistetaan, että tällaiseen liiketoimintaan osallistuvat henkilöt harjoittavat näitä toimintoja vaatimukset täyttävien riskipääomarahastojen ja niiden sijoittajien parhaan edun mukaisesti. Hoitajien eturistiriitoja koskevissa toimintaperiaatteissa olisi lueteltava vähimmäistoimet, jotta unionissa voidaan saavuttaa yhdenmukainen sijoittajansuoja ja jotta kyseiset hoitajat voivat hyväksyä ja noudattaa yhdenmukaisia ja tehokkaita käytäntöjä eturistiriitojen ehkäisemiseksi, seuraamiseksi ja hallitsemiseksi. Jotta vältytään tarpeettomilta hallinnollisilta rasitteilta ja varmistetaan samalla sijoittajansuojan asianmukainen taso, eturistiriitoja koskevat toimintaperiaatteet olisi sovitettava yhteen hoitajien liiketoiminnan luonteen, laajuuden ja monimutkaisuuden kanssa.
                  
               
                     (4)
                  
                  
                     Eturistiriitoja koskevissa toimintaperiaatteissa määritellyt menettelyt ja toimenpiteet eivät välttämättä riitä vaatimukset täyttävien riskipääomarahastojen tai niiden sijoittajien etujen suojelemiseksi, missä tapauksessa vaatimukset täyttävien riskipääomarahastojen hoitajien olisi ryhdyttävä tarpeellisiin lisätoimiin näiden etujen suojelemiseksi. Tällaisiin toimiin olisi kuuluttava asiasta ilmoittaminen vaatimukset täyttävän riskipääomarahaston ylemmälle johdolle tai toimivaltaiselle sisäiselle elimelle ja tarvittavien sellaisten päätösten tekeminen tai toimien toteuttaminen, joiden avulla toimitaan vaatimukset täyttävän riskipääomarahaston tai sen sijoittajien parhaan edun mukaisesti.
                  
               
                     (5)
                  
                  
                     Vaatimukset täyttävien riskipääomarahastojen hoitajat voivat osallistua sellaisten yritysten hallinnointiin, joihin vaatimukset täyttävät riskipääomarahastot sijoittavat. Eturistiriitojen ehkäisemiseksi ja sen varmistamiseksi, että näiden hoitajien äänioikeuksia käytetään sekä kyseessä olevan vaatimukset täyttävän riskipääomarahaston että sen sijoittajien edun mukaisesti, on määriteltävä yksityiskohtaiset vaatimukset näiden äänioikeuksien käyttämistä varten. Riittävän tasoisen sijoittajansuojan varmistamiseksi vaatimukset täyttävien riskipääomarahastojen hoitajien olisi laadittava asianmukaisia ja tehokkaita tähän liittyviä strategioita ja toimitettava pyynnöstä tiivistelmä näistä strategioista ja toteuttamistaan toimista.
                  
               
                     (6)
                  
                  
                     Tehokkaan eturistiriidoista ilmoittamisen varmistamista varten toimitettavat tiedot olisi saatettava säännöllisesti ajan tasalle. Kun otetaan huomioon riskit, jotka liittyvät verkkosivuston käyttämiseen eturistiriidoista ilmoittamisen välineenä, olisi vahvistettava vaatimukset, jotka koskevat näiden tietojen julkaisemista verkkosivustolla.
                  
               
                     (7)
                  
                  
                     Jotta vaatimukset täyttävien riskipääomarahastojen hoitajat voivat sopeutua uusiin vaatimuksiin, tämän asetuksen soveltamista olisi lykättävä kuudella kuukaudella,
                  
               ON HYVÄKSYNYT TÄMÄN ASETUKSEN:
         
            1 artikla
            Eturistiriitojen tyypit
            Sovellettaessa asetuksen (EU) N:o 345/2013 9 artiklan 2 kohtaa eturistiriitana pidetään sitä, että vaatimukset täyttävän riskipääomarahaston hoitaja, tämän puolesta liiketoimintaa tosiasiallisesti hoitava henkilö, työntekijä tai muu henkilö, joka suoraan tai välillisesti käyttää valtaa tähän hoitajaan tai saman hoitajan hallinnoimaan toiseen vaatimukset täyttävään riskipääomarahastoon tai yhteissijoitusyritykseen, mukaan lukien siirtokelpoisiin arvopapereihin kohdistuvaa yhteistä sijoitustoimintaa harjoittava yritys, jäljempänä ’UCITS’ nähden tai johon nähden kyseinen hoitaja tai kyseiset rahastot tai yritykset käyttävät valtaa, tai näiden sijoittaja on jossakin seuraavista tilanteista:
            
                        a)
                     
                     
                        kyseinen hoitaja, henkilö tai sijoittaja todennäköisesti saa taloudellista etua tai välttää taloudellisen tappion vaatimukset täyttävän riskipääomarahaston tai sen sijoittajien kustannuksella;
                     
                  
                        b)
                     
                     
                        kyseisellä hoitajalla, henkilöllä tai sijoittajalla on vaatimukset täyttävälle riskipääomarahastolle tai sen sijoittajille tarjottavan palvelun tai toimen tulokseen liittyvä etu, joka poikkeaa vaatimukset täyttävän riskipääomarahaston tai sen sijoittajien edusta;
                     
                  
                        c)
                     
                     
                        kyseisellä hoitajalla, henkilöllä tai sijoittajalla on vaatimukset täyttävän riskipääomarahaston tai sen sijoittajien puolesta tehdyn liiketoimen tulokseen liittyvä etu, joka poikkeaa vaatimukset täyttävän riskipääomarahaston tai sen sijoittajien edusta;
                     
                  
                        d)
                     
                     
                        kyseisellä hoitajalla, henkilöllä tai sijoittajalla on taloudellinen tai muunlainen kannustin ajaa
                        
                                    —
                                 
                                 
                                    sijoittajan, sijoittajaryhmän tai toisen yhteissijoitusyrityksen, mukaan lukien UCITS, etua vaatimukset täyttävän riskipääomarahaston tai sen sijoittajien edun sijasta;
                                 
                              
                                    —
                                 
                                 
                                    vaatimukset täyttävän riskipääomarahaston yhden sijoittajan etua kyseisen rahaston toisen sijoittajan tai sijoittajaryhmän edun sijasta;
                                 
                              
                  
                        e)
                     
                     
                        kyseinen hoitaja, henkilö tai sijoittaja harjoittaa samaa toimintaa vaatimukset täyttävän riskipääomarahaston, toisen yhteissijoitusyrityksen, mukaan lukien UCITS, tai sijoittajan hyväksi;
                     
                  
                        f)
                     
                     
                        kyseinen hoitaja, henkilö tai sijoittaja maksaa tai saa sellaisen maksun tai palkkion tai tarjoaa tai saa sellaisen muun kuin rahallisen edun, joka on muu kuin komission delegoidun asetuksen (EU) N:o 231/2013 (2) 24 artiklan 1 kohdassa säädetty maksu, palkkio tai muu rahallinen etu;
                     
                  
                        g)
                     
                     
                        kyseinen hoitaja, henkilö tai sijoittaja vaikuttaa oman etunsa mukaisesti vaatimukset täyttävän salkkuyrityksen kehitykseen vaatimukset täyttävän riskipääomarahaston tai sen sijoittajien vahingoksi tai vaatimukset täyttävän riskipääomarahaston tavoitteiden saavuttamisen kustannuksella.
                     
                  
         
            2 artikla
            Eturistiriitoja koskevat toimintaperiaatteet
            
               1.   Vaatimukset täyttävän riskipääomarahaston hoitajan on laadittava kirjallisesti ja pantava täytäntöön eturistiriitoja koskevat toimintaperiaatteet, jotka ovat hoitajan liiketoiminnan luonteen, laajuuden ja monimutkaisuuden perusteella asianmukaisia kyseisen hoitajan kokoon ja organisatoriseen rakenteeseen nähden, sekä ylläpidettävä niitä.
            
            
               2.   Edellä 1 kohdassa tarkoitetuissa eturistiriitoja koskevissa toimintaperiaatteissa on tunnistettava 1 artiklan mukaisesti tilanteet, jotka voivat aiheuttaa eturistiriidan, ja määriteltävä hyväksyttävät toimenpiteet sekä menettelyt, joita noudatetaan jatkuvasti.
            
         
         
            3 artikla
            Menettelyt ja toimenpiteet eturistiriitojen ehkäisemiseksi, hallitsemiseksi ja seuraamiseksi
            Edellä 2 artiklan 2 kohdassa tarkoitettuihin hyväksyttäviin toimenpiteisiin ja noudatettaviin menettelyihin on sisällyttävä vähintään seuraavat toimet:
            
                        a)
                     
                     
                        tietojenvaihdon kieltäminen 1 artiklassa tarkoitettujen henkilöiden tai toimijoiden välillä, jos tällainen tietojenvaihto voi johtaa eturistiriitaan tai edesauttaa eturistiriidan syntymistä;
                     
                  
                        b)
                     
                     
                        eriytetty valvonta sellaisten 1 artiklassa tarkoitettujen henkilöiden tai toimijoiden osalta, joiden edut saattavat joutua ristiriitaan;
                     
                  
                        c)
                     
                     
                        yhteyden tai riippuvuuden poistaminen jostakin toiminnasta pääasiassa vastaaville 1 artiklassa tarkoitetuille henkilöille tai toimijoille maksettavan korvauksen ja jostakin toisesta toiminnasta pääasiassa vastaaville henkilöille tai toimijoille maksettavan korvauksen tai näiden tuottamien tulojen väliltä, jos kyseisten toimintojen osalta voi syntyä eturistiriita;
                     
                  
                        d)
                     
                     
                        toimenpiteet, joilla estetään 1 artiklassa tarkoitettuja henkilöitä tai toimijoita käyttämästä asiatonta vaikutusvaltaa vaatimukset täyttävän riskipääomarahaston hoitamisessa;
                     
                  
                        e)
                     
                     
                        toimenpiteet, joilla estetään 1 artiklassa tarkoitettuja henkilöitä tai toimijoita osallistumasta mihin tahansa eturistiriidan mahdollisesti aiheuttavaan toimintaan tai joilla valvotaan tällaista toimintaa.
                     
                  
         
            4 artikla
            Eturistiriitojen seurausten hallinta
            Jos 2 artiklan 2 kohdassa ja 3 artiklassa tarkoitetuissa eturistiriitoja koskevissa toimintaperiaatteissa määritellyillä toimenpiteillä ja menettelyillä ei pystytä riittävällä tavalla ehkäisemään vaatimukset täyttävän riskipääomarahaston tai sen sijoittajien etuihin kohdistuvia riskejä, vaatimukset täyttävän riskipääomarahaston hoitajien on
            
                        a)
                     
                     
                        ilmoitettava viipymättä ylemmälle johdolleen tai muulle toimivaltaiselle elimelle tai vaatimukset täyttävän riskipääomarahaston ylemmälle johdolle tai muulle toimivaltaiselle sisäiselle elimelle kyseisen rahaston tai sen sijoittajien etuihin kohdistuvista riskeistä;
                     
                  
                        b)
                     
                     
                        tehtävä tarvittavat päätökset tai ryhdyttävä toimenpiteisiin sen varmistamiseksi, että kyseiset hoitajat toimivat vaatimukset täyttävän riskipääomarahaston tai sen sijoittajien parhaan edun mukaisesti.
                     
                  
         
            5 artikla
            Äänioikeuksien käyttöstrategiat eturistiriitojen ehkäisemiseksi
            
               1.   Vaatimukset täyttävien riskipääomarahastojen hoitajien on laadittava kirjallisesti riittävät ja tehokkaat strategiat sen määrittelemiseksi, miten ja milloin vaatimukset täyttävien riskipääomarahastojen sijoitussalkussa olevia äänioikeuksia käytetään sekä vaatimukset täyttävän riskipääomarahaston että sen sijoittajien edun mukaisesti.
            
            
               2.   Edellä 1 kohdassa tarkoitetuissa strategioissa on määriteltävä hyväksyttävät toimenpiteet ja noudatettavat menettelyt, ja niihin on kuuluttava vähintään seuraavat toimet:
               
                           a)
                        
                        
                           merkittävien yhtiötapahtumien seuranta;
                        
                     
                           b)
                        
                        
                           sen varmistaminen, että äänioikeuksia käytetään vaatimukset täyttävän riskipääomarahaston sijoitustavoitteiden ja -politiikan mukaisesti;
                        
                     
                           c)
                        
                        
                           näiden äänioikeuksien käyttämisestä mahdollisesti aiheutuvien eturistiriitojen ehkäiseminen ja hallitseminen.
                        
                     
            
               3.   Vaatimukset täyttävien riskipääomarahastojen hoitajien on toimitettava sijoittajille pyynnöstä tiivistelmä 1 ja 2 kohdassa tarkoitetuista strategioista ja tiedot toteutetuista näiden strategioiden mukaisista toimista.
            
         
         
            6 artikla
            Eturistiriidoista ilmoittaminen
            
               1.   Vaatimukset täyttävien riskipääomarahastojen hoitajien on toimitettava asetuksen (EU) N:o 345/2013 9 artiklan 4 kohdassa tarkoitetut tiedot Euroopan parlamentin ja neuvoston direktiivin 2009/65/EY (3) 2 artiklan 1 kohdan m alakohdassa tarkoitetulla pysyvällä välineellä ja pidettävä nämä tiedot ajan tasalla.
            
            
               2.   Vaatimukset täyttävien riskipääomarahastojen hoitajat voivat tarjota 1 kohdassa tarkoitetut tiedot verkkosivustolla osoittamatta näitä tietoja henkilökohtaisesti sijoittajalle edellyttäen, että kaikki seuraavat ehdot täytetään:
               
                           a)
                        
                        
                           sijoittajille on ilmoitettu verkkosivuston osoite ja paikka, josta tieto verkkosivustolla löytyy;
                        
                     
                           b)
                        
                        
                           sijoittajat ovat suostuneet siihen, että nämä tiedot annetaan verkkosivuston välityksellä;
                        
                     
                           c)
                        
                        
                           tiedot ovat jatkuvasti saatavilla verkkosivustolla niin kauan kuin sijoittajien voidaan odottaa kohtuudella tarvitsevan niitä.
                        
                     
         
         
            7 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 11 päivään joulukuuta 2019 lähtien.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä helmikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  Euroopan parlamentin ja neuvoston asetus (EU) N:o 345/2013, annettu 17 päivänä huhtikuuta 2013, eurooppalaisista riskipääomarahastoista (EUVL L 115, 25.4.2013, s. 1).
         
            (2)  Komission delegoitu asetus (EU) N:o 231/2013, annettu 19 päivänä joulukuuta 2012, Euroopan parlamentin ja neuvoston direktiivin 2011/61/EU täydentämisestä poikkeuksien, yleisten toimintaedellytysten, säilytysyhteisöjen, vivutuksen, avoimuuden ja valvonnan osalta (EUVL L 83, 22.3.2013, s. 1).
         
            (3)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).